Jesús nin tjevele na niná,
nepé tjemey jupj discipulopan jis lal.
ꞌÜsǘ vequecj la pja naꞌaj poꞌó tjil.
Cedrón lotsja jupj,
ꞌüsǘ vequecj la pja ntꞌa.
Neꞌaj sin lejen̈.
Sin lejen̈ moꞌo tjemey Jesús,
jupj discipulopan jis lal.
Judas Jesús enemigopan jis capj pꞌyáꞌsatsja jis la tjilil Jesús.
Jupj selé watsja Jesús tjemey ntꞌa.
La pülücj Jesús jupj discipulopan ꞌa jis tjimyula neꞌaj,
mpes seletsja Judas.
Nin mpes Judas pajal pülücj jis lal tjacꞌ militar romanopan,
Jesús tjáꞌasa ntꞌa.
Auxiliarpan nepénowa jis lal tjacꞌ wa.
Auxiliarpan sacerdote noypan mpe tjiquil,
fariseopan mpe wa tjiquil.
ꞌIyó jaw,
lámpara jaw wa tjiquil.
Pjü way ꞌücj jis la palan tjiquil.
Jesús seletsja tsjan ca mpalas jupj quinam,
pjü way seletsja.
Mpes Jesús pjeꞌá tecyala la nüjüsü yupj.
Jis la tjiꞌyüya:
—¿Pjacj lo palá nun?
Yupj jupj lal tjowelepj:
—Cupj le palacj Jesús,
Nazaret mpe ꞌesepj jupj.
Jesús tjevele yupj jis lal:
—Napj ne Jesús.
Judas neꞌaj wa tón̈catsja militarpan jis lal,
auxiliarpan jis lal wa.
Judas jis capj tjepꞌyaꞌsa Jesús enemigopan jis la tjilil Jesús.
Jesús tjevele na:
“Napj ne Jesús”,
yupj jis cjüipe jin tjil,
jis tyüꞌna.
Mpes Jesús jis la tjiꞌyüya niswá:
—¿Pjacj lo palá nun?
Yupj jupj lal tjowelepj:
—Cupj le palacj Jesús,
Nazaret mpe ꞌesepj jupj.
Jesús yupj jis lal tjevele:
—Napj nuwola tjevelé napj ne Jesús.
Nun napj la no palá,
mpes jis tjaꞌayá mal noyomes napj lal jatjá.
Jupj nin tjevele ca nin mpalas jupj Popay lal tjevelá.
Yacjaj pꞌin nin tjevele Popay lal:
“Napj jis tjejyamá mpes ma pjaní len̈ tjevyala jipj ntjeꞌan popé”.
Simón Pedro polomay tyáꞌatsja jupj.
Polomay syultsꞌa quinam neꞌaj tjiquil popa jay lo jocj.
Yom pjaní jay tjejyoꞌo,
pjotsꞌ liꞌinyampe taná tꞌyüjü jupj.
Niná yomen Malco lotsja jupj.
Mozo waytsja jupj sacerdote más püné mpes.
Jesús ma jostsja pjotsꞌ tjejyoꞌo.
Mpes tjevele jupj lal:
—Vaina moꞌo jas tjejyama jipj polomay.
Mpapay jos malala ne palá quinam.
Najas jupj jos jin ca ma palas.
Ma ca ntsꞌequenes.
Nin tjevele na,
niyom pülücj ntjiꞌlin̈ Jesús.
Nin la tjajay militar romanopan,
yupj jis jepa ꞌotsꞌipj,
judiopan auxiliarpan ꞌotsꞌipj.
Tsupapj jupj pjwel poꞌó.
Tjaman jupj judío püné ntꞌa mwalá way.
Judío niná Anás lotsja.
Caifás joyomtsja jupj.
Joway sacerdote más pünetsja nin tepyala na.
ꞌIn lacasana Caifás pꞌiyá tjevele judiopan jis jepapan jis lal más ꞌücj yom pjaní mpaꞌis,
ca ma ncaꞌlin̈ judiopan pjü way.